Aalborg tabte 32-24 til landsmændene fra GOG torsdag aften i returkampen i Jyske Bank Arena i Odense. Derfor er de storsatsende aalborgenserne nu ude af den største europæiske turnering. Med det budget, I har, skal I så ikke slå GOG? - Jo, det skal vi i princippet, og det var også planen, siger Henrik Møllgaard til TV 2 Sport. En plan der altså fejlede, selvom Aalborg vandt det første opgør med to mål på hjemmebane. Ifølge Møllgaard så kan en stor del af årsagen ses på holdkortet, hvor Aalborg-mandskabet til kampen var uden de skadede Aron Palmarsson, Lukas Sandell, Jesper Nielsen og sygemeldte Mikkel Hansen. - Jeg kan pege på det dyre og dygtige hold, vi har siddende udenfor i øjeblikket. Og alligevel viste vi i det første opgør i Aalborg, at vi godt kan bide skeer med GOG. Men det var for svært med den manglende kvalitet, mod og disciplin, som vi havde i dag (torsdag, red.). Og ifølge håndboldekspert Bent Nyegaard så var et nederlag at forventet med de spillere, som Aalborg måtte undvære. - Det er ikke overraskende, at GOG sætter Aalborg på plads. Aalborg var virkelig klemt på spillersiden, og der var for mange afbud fra store profiler. Men når det er sagt, så kunne GOG også vinde, selvom Aalborg havde været i stærkeste opstilling. Så det er ikke en stor en overraskelse for mig, siger TV 2 Sports håndboldekspert. CL-sæsonen har ikke været som ønsket Med nederlaget til GOG slutter sæsonen i europæisk håndbold for nordjyderne i kvartfinalerne. Det gjorde det også sidste år, hvor modstanderen var ungarske Veszprém. I år sluttede Aalborg på en femteplads i CL-gruppen bag Barcelona, Kielce, Nantes og Kiel. I sidste sæson vandt nordjyderne sin gruppe. - Vi vidste godt, at det ville blive 50-50 mod GOG. Vi havde da drømt om mere, men må også sande, at vores Champions League-sæson i år ikke har været som ønsket. Og det er måske meget godt afbilledet af, at vi så ryger ud til GOG, siger Møllgaard. I den hjemlige liga fører Aalborg á point med GOG, og nordjyderne har vundet de to indbyrdes opgør i grundspillet. Aalborg Håndbolds højdepunkt indtil videre i Champions League var en plads i Final4 i 2021.
Henrik Møllgaard er ikke tilfreds med Aalborg Håndbolds præstation i denne Champions League-sæson.